
# Рөстәм Миңнеханов Красноярски крае губернаторы һәм FISU президенты белән очрашты

*12.05.2012*Бүген ТР Президенты Рөстәм Миңнеханов Красноярски крае губернаторы Лев Кузнецов һәм FISU президенты Клод Луи Галльен белән очрашты. ТР Хөкүмәт йортында узган очрашуда РФ спорт, туризм һәм яшьләр сәясәте министры урынбасары Наталья Паршикова, Россия студентлар спорты берлеге президенты Олег Матыцин, ТР Премьер-министрының беренче урынбасары Равил Моратов, Казан мэры Илсур Метшин катнашты.


Рөстәм Миңнеханов Клод Луи Галльенга һәм FISU Башкарма комитеты әгъзаларына Татарстанга ярдәм итүләре өчен рәхмәт сүзләрен җиткерде. “Алга таба да республикада, гомумән, Россия күләмендә студентлар спорты үсешенә зур өлеш кертерсез дип ышанабыз”, - диде Татарстан башлыгы.


Очрашу барышында Красноярски крае губернаторы Лев Кузнецов FISU президентына һәм әлеге халыкара оешманың Башкарма комитеты әгъзаларына 2019 елда Бөтендөнья кышкы Универсиадасын кабул итәргә дәгъва итүче Красноярскиның мөмкинлекләрен тәкъдим итте.


2019 елгы кышкы Универсиаданы кабул итәчәк шәһәр исеме 2013 елда билгеле булачак. Красноярски фаворитларның берсе санала. Рәсми заявка кампаниясе инде ноябрьдә башлана.

*ТР Президенты матбугат хезмәте*
Рөстәм Миңнеханов Красноярски крае губернаторы һәм FISU президенты белән очрашты